নিজস্ব প্রতিবেদন : হাইটেক সিটির বুকে প্রাচীনতম জলপথ পরিবহণ খাস কলকাতায়। চমকে উঠবেন না। ঝাঁ চকচকে নিউটাউনের উপকণ্ঠে গেলেই দেখা মিলবে ভেলার। সময় বাঁচাতে এই ভেলা চড়েই যাতায়াত করেন সাধারণ মানুষ থেকে আইটি কর্মী। বাগজোলা খাল পেরিয়ে নিউটাউনে ঢুকতে এমনি বেশ কয়েকটি ব্রিজ আছে। তবে যাত্রাগাছির কিছু এলাকা থেকে সেই ব্রিজের নাগাল পেতে যেতে হয় বেশ কয়েক কিলোমিটার। সময় ও পয়সা বাঁচাতে তাই ভেলাই ভরসা ওই এলাকার বাসিন্দাদের। এমনটাই জানিয়েছেন স্থানীয়রা। মাত্র ১ টাকা দিলেই এপার থেকে ওপারে চলে যাওয়া যায় ভেলায় চড়ে! নিরাপত্তার কোনও বালাই নেই। তবে নিরাপত্তা না থাকলেও এই পরিষেবা দিনভর পাওয়া যায়। এমনকী রাত দুটোতেও মিলবে ভেলা। তাই ঝুঁকি থাকলেও বাধ্য হয়ে ভেলাতেই যাতায়াত, বলছেন যাত্রীরা। হাজারো সমস্যা। ঝুঁকি। তবুও এই ভেলায় চড়েই পূর্ব ভারতের আইটি হাবে রোজ পৌঁছে যাচ্ছেন কলেজ ছাত্র, নিত্যযাত্রী থেকে শুরু করে মোটা মাইনের আইটি প্রফেশনালস।